823/2018

Útdráttur

I var sakfelldur fyrir hótunarbrot gagnvart starfsmönnum dýralæknamiðstöðvar með því að hafa ritað og birt tiltekin ummæli á Facebooksíðu sinni. Þá var I sakfelldur fyrir tollalagabrot og brot gegn lyfsölu og lyfjalögum með því að hafa flutt hingað til lands og reynt að komast hjá því að greina tollyfirvöldum frá sjö ampúlum af lyfseðilsskyldu lyfi sem hann hafði ekki innflutningsleyfi fyrir. Í III. kafla ákæru var I jafnfram gefið að sök brot gegn tolla og vopnalögum með því að hafa flutt hingað til lands skammbyssu, riffil, magasín ætlað fyrir riffil, tvo brúsa af piparúða og sjö pakka af skotfærum. Héraðsdómur lagði til grundvallar að um eftirlíkingar væri að ræða en ekki raunveruleg vopn, að piparúðanum undanskildum. Með dómi héraðsdóms var vísað frá dómi þeim þætti III. kafla ákæru er laut að ætluðu vopnalagabroti I vegna innflutnings á öðru en piparúða. Með dómi Landsréttar var einnig vísað frá héraðsdómi þeim þætti III. kafla ákæru er laut að ætluðu tollalagabroti I þar sem verknaðarlýsing í ákæru var talin í ósamræmi við heimfærslu til refsiákvæða og málatilbúnað ákæruvaldsins að öðru leyti. Við ákvörðun refsingar var litið til 1. og 6. töluliðar 1. mgr. 70. gr. almennra hegningarlaga nr. 19/1940. Þá var einnig litið til þess að dráttur hefði orðið á málinu án þess að I yrði um kennt. Var refsing I ákveðinn fangelsi í 60 daga en fullnustu hennar frestað skilorðsbundið í tvö ár. Einnig var I gert að sæta upptöku á sjö ampúlum af lyfseðilsskyldu lyfi og tveim brúsum af piparúða, en kröfu ákæruvaldsins um upptöku var að öðru leyti vísað frá héraðsdómi.

Dómur Landsréttar

Mál þetta dæma landsréttardómararnir A-kk-nf E. J-kk-nf, E-kk-nf J-kk-nf og R-kvk-nf H-kvk-nf.

Málsmeðferð og dómkröfur aðila

1 Ríkissaksóknari skaut málinu til Landsréttar 25. október 2018 í samræmi við yfirlýsingu ákærða um áfrýjun. Áfrýjað er dómi Héraðsdóms Reykjavíkur 25. september 2018 í málinu nr. S198/2018.

2 Ákæruvaldið krefst staðfestingar hins áfrýjaða dóms að öðru leyti en því að refsing ákærða verði þyngd.

3 Ákærði krefst aðallega sýknu, en til vara að refsing verði milduð.

Niðurstaða

4 Ákæra í máli þessu er í þremur liðum. Í fyrsta kafla ákæru eru ákærða gefnar að sök hótanir gagnvart starfsmönnum dýralæknamiðstöðvar með því að hafa í marsmánuði 2016 ritað og birt ummæli á Facebooksíðu sinni sem í ákæru greinir. Í öðrum kafla ákæru er hann sakaður um brot gegn tolla, lyfsölu og lyfjalögum með því að hafa í mars 2017 flutt hingað til lands og reynt að komast hjá því að greina tollyfirvöldum frá sjö ampúlum af lyfseðilsskyldu lyfi sem hann hafði ekki innflutningsleyfi fyrir. Með vísan til forsendna hins áfrýjaða dóms er staðfest niðurstaða hans um sakfellingu ákærða fyrir þau brot sem honum eru gefin að sök í þessum köflum ákæru.

5 Sakarefni samkvæmt þriðja kafla ákæru er brot gegn tolla og vopnalögum en ákærða er gefið að sök að hafa í ágúst 2015 flutt hingað til lands skammbyssu, riffil, magasín ætlað fyrir riffil, tvo brúsa af piparúða og sjö pakka af skotfærum. Var háttsemin í ákæru talin varða við 1. mgr. 170. gr., sbr. 1. mgr. og 3. mgr. 27. gr. tollalaga nr. 88/2005, og 5. gr. og 4. mgr. 30. gr., sbr. 36. gr. og 37. gr. vopnalaga nr. 16/1998. Með vísan til forsendna héraðsdóms er staðfest niðurstaða hans um sakfellingu ákærða fyrir brot gegn vopnalögum með því að hafa flutt piparúða hingað til lands og varðar brot hans við 4. mgr. 30. gr., sbr. 36. gr. laganna.

6 Með hinum áfrýjaða dómi var þeim hluta ákæru sem laut að ætluðu vopnalagabroti ákærða að öðru leyti vísað frá dómi þar sem verknaðarlýsing í ákæru uppfyllti ekki kröfur um skýrleika samkvæmt ákvæðum laga nr. 88/2008 um meðferð sakamála. Var um þá niðurstöðu vísað til þess að ákærði hefði frá upphafi borið að ekki hefði verið um eiginleg vopn að ræða heldur eftirlíkingar og fengi sú staðhæfing að nokkru leyti stuðning í gögnum málsins. Með hliðsjón af játningu ákærða lagði héraðsdómari til grundvallar að um innflutning á eftirlíkingum á vopnum hefði verið að ræða. Var ákærði sakfelldur fyrir brot gegn ákvæðum tollalaga sem vitnað var til í ákæru, þar sem hann hefði ekki við komu til landsins gert tollyfirvöldum grein fyrir varningnum sem hann hafði meðferðis, það er eftirlíkingum af vopnum og framangreindum piparúða. Ákæruvaldið krefst staðfestingar þeirrar niðurstöðu hér fyrir dómi.

7 Samkvæmt clið 1. mgr. 152. gr. laga nr. 88/2008 skal meðal annars greina í ákæru hver sú háttsemi er sem ákært er út af, hvar og hvenær brotið er talið framið, heiti þess að lögum og aðra skilgreiningu og loks heimfærslu þess til laga og stjórnvaldsfyrirmæla, ef því er að skipta. Þá verður ákærði ekki dæmdur fyrir aðra hegðun en þá sem í ákæru greinir, sbr. 1. málslið 1. mgr. 180. gr. laga nr. 88/2008.

8 Með því sem að framan er rakið verður málatilbúnaður ákæruvaldsins skilinn svo að byggt sé á því að ákærði hafi flutt hingað til lands eftirlíkingar af skotvopnum og skotfærum en það er ekki í samræmi við það sem fram kemur í ákæru. Þess er ekki heldur getið í ákæru að ákærða sé gefið að sök að hafa ekki gert tollyfirvöldum grein fyrir varningnum við komu til landsins eins og áskilið er í ákvæðum tollalaga sem háttsemin er þar talin varða við. Samkvæmt framangreindu er verknaðarlýsing í þessum lið ákæru í ósamræmi við heimfærslu til refsiákvæða og málatilbúnað ákæruvaldsins að öðru leyti. Er því óhjákvæmilegt að vísa frá héraðsdómi þeim hluta þriðja kafla ákæru sem lýtur að ætluðu tollalagabroti ákærða, sbr. clið 1. mgr. 152. gr. og 1. málslið 1. mgr. 180. gr. laga nr. 88/2008.

9 Staðfest er ákvæði héraðsdóms um ákvörðun refsingar ákærða, sem þykir hæfileg fyrir þau brot sem hann er sakfelldur fyrir. Með vísan til lagaákvæða sem í ákæru greinir er jafnframt fallist á upptöku á sjö ampúlum af lyfinu HCGM 5.000 og tveimur brúsum af piparúða en kröfu ákæruvalds um upptöku er að öðru leyti vísað frá héraðsdómi.

10 Ákvæði héraðsdóms um sakarkostnað er staðfest. Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns sem ákveðin verða að meðtöldum virðisaukaskatti eins og í dómsorði greinir.

Dómsorð:

Máli þessu er vísað frá héraðsdómi að því er varðar sakargiftir á hendur ákærða um tollalagabrot samkvæmt III. kafla ákæru og kröfu ákæruvaldsins um upptöku á skammbyssu af gerðinni Zorak Mod 918, riffli, magasíni ætluðu fyrir riffil og sjö pökkum af skotfærum af gerðinni Fiocchi 9 mm P.A. Knall Nick.

Héraðsdómur skal að öðru leyti vera óraskaður.

Ákærði greiði allan áfrýjunarkostnað málsins, 524.511 krónur, þar með talin málsvarnarlaun skipaðs verjanda síns, V-kk-ef K-kk-ef lögmanns, 500.000 krónur.